ประชาชนจากพื้นที่ต่างๆ ทยอยเดินทางมาเฝ้าทูลละอองธุลีพระบาทรับเสด็จสมเด็จพระเจ้าอยู่หัวยังจุดเริ่มต้นเส้นทางการปั่นจักรยานบริเวณพระลานพระราชวังดุสิตจำนวนมาก
ประชาชนจากพื้นที่ต่างๆ 
 ทยอยเดินทางมาเฝ้าทูลละอองธุลีพระบาทรับเสด็จสมเด็จพระเจ้าอยู่หัวยังจุดเริ่มต้นเส้นทางการปั่นจักรยานบริเวณพระลานพระราชวังดุสิตจำนวนมาก ขณะที่นักปั่นจักรยานต่างเดินทางมารอเข้าลงทะเบียนกันแล้ว

ที่บริเวณพระลานพระราชวังดุสิตในช่วงเช้าวันนี้ ได้มีนักปั่นจักรยานทยอยเดินทางมาลงทะเบียนเข้าร่วมกิจกรรม Bike อุ่นไอรัก ซึ่งเจ้าหน้าที่ได้เปิดทำการลงทะเบียนตั้งแต่ เวลา 10.00 น. โดยต่างสวมใส่เสื้อพระราชทานและอุปกรณ์ประกอบการปั่นจักรยานอย่างพร้อมสรรพส่วนใหญ่ปั่นกันมาเป็นกลุ่มด้วยสีหน้าที่ยิ้มแย้มพร้อมที่จะเข้าร่วมกิจกรรมอย่างเต็มที่ 
รวมทั้งยังมีประชาชนที่ทยอยเดินทางมาจับจองพื้นที่เพื่อเฝ้าทูลละอองธุลีพระบาทรับเสด็จสมเด็จพระเจ้าอยู่หัวเป็นจำนวนมาก อีกทั้งยังมีนักปั่นจักรยานในจุดลงทะเบียนใกล้ๆ พระลานพระราชวังดุสิต ทั้งจุดสนามม้านางเลิ้ง สนามหลวง เพื่อมาร่วมถ่ายภาพยังจุดเริ่มต้น รวมถึงความสวยงามของบรรยากาศโดยรอบพื้นที่

โดยที่จุดลงทะเบียนนี้ได้มีเจ้าหน้าที่ทั้งตำรวจ ทหารและจิตอาสาคอยดูแลอำนวยความสะดวกประชาชนอย่างใกล้ชิด

สำหรับที่บริเวณพระลานพระราชวังดุสิตนี้จะมีการจัดตั้งจุดคัดกรองดูแลความปลอดภัยให้แก่ประชาชนที่มาเฝ้ารับเสด็จและนักปั่นจักรยาน โดยมีจุดลงทะเบียนอยู่ภายในกองทัพภาคที่ 1 ซึ่งจุดนี้การปั่นแบ่งเป็น 3 ขบวนโดยมีนายกรัฐมนตรี ผู้นำเหล่าทัพ ผู้แทนองค์กรภาครัฐ เอกชน ตลอดจนประชาชนที่ลงทะเบียนทั้งหมด 3,800 คน